Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EÜ) nr 450/2008, millega kehtestatakse ühenduse tolliseadustik (ajakohastatud tolliseadustik), selle kohaldamiskuupäeva osas /* COM/2013/0193 final - 2013/0104 (COD) */





SELETUSKIRI 1. ETTEPANEKU TAUST Euroopa Parlamendi ja nõukogu 23. aprilli 2008. aasta määruse (EÜ) nr 450/2008 (millega kehtestatakse ühenduse tolliseadustik (ajakohastatud tolliseadustik))[1] eesmärk oli kohandada tollialaseid õigusakte nii, et need sobiksid kokku elektroonilise tolli- ja kaubanduskeskkonnaga ning samas ka reguleeriksid seda. Selle kohandamise käigus tehti suuremaid ümberkorraldusi tollialastes õigusaktides, et neid lihtsamaks muuta ja paremini liigendada. Kuigi nimetatud määrus jõustus 24. juunil 2008, kohaldatakse seda määruse artikli 188 lõike 2 kohaselt alles siis, kui hakatakse kohaldama selle rakendussätteid, ja hiljemalt alates 24. juunist 2013. Komisjon esitas 20. veebruaril 2012 Euroopa Parlamendile ja nõukogule määruse (EÜ) nr 450/2008 uuestisõnastatud versioonina liidu tolliseadustiku kehtestamist käsitleva määruse ettepaneku,[2] et eespool nimetatud määrus enne selle kavandatud kohaldamiskuupäeva kehtetuks muuta ja asendada järgmiste vajaduste tõttu: – lükata edasi määruse (EÜ) nr 450/2008 kohaldamiskuupäev, et anda tolliametitele ja ettevõtjatele piisavalt aega vajalike investeeringute tegemiseks ning elektrooniliste menetluste järkjärgulise, siduva, aga ka reaalse rakendamise tagamiseks; – viia määrus (EÜ) nr 450/2008 vastavusse Lissaboni lepingu nõuetega seoses komisjonile Euroopa Liidu toimimise lepingu artiklite 290 ja 291 kohaselt antava õigusega võtta vastu delegeeritud või rakendusakte; – kohandada teatavaid määruse (EÜ) nr 450/2008 sätteid, mida on olnud keeruline rakendada. Kuigi institutsioonid on peaaegu saavutanud poliitilise kokkuleppe uuestisõnastatud määruse lõppteksti osas, ei jõutud selle dokumendiga seotud seadusandlikku tavamenetlust lõpule viia piisavalt vara, et oleks võimalik see vastu võtta ja jõustada enne 24. juunit 2013. Vastu võtmata jäämisel oleksid järgmised põhitagajärjed: - määrust (EÜ) nr 450/2008 hakataks kohaldama 24. juunil 2013, ilma et sellist kohaldamist toetaks ükski komisjoni õigusakt ja ilma et oleksid välja arendatud IT-rakendused, millega tagataks kõnealuse määruse artikli 5 lõike 1 kohase elektrooniliste andmetöötlusvahendite kasutamise põhimõtte järgimine; - määrus (EMÜ) nr 2913/92 (praegu jõus olev ühenduse tolliseadustik) tunnistataks muu hulgas kehtetuks, mistõttu tekiks õiguskindlusetus kohaldatavate tollialaste õigusaktide osas ning oleks raske kuni kavandatava määruse vastuvõtmiseni säilitada liidu terviklikku ja järjepidevat tollialast õigusraamistikku. Neil põhjustel ja selleks et hoida ära liidu tollialase õigusraamistikuga seotud tõsised probleemid, võib komisjoni arvates olla vaja edasi lükata määruse (EÜ) nr 450/2008 lõplikku kohaldamistähtaega, mis on sätestatud nimetatud määruse artikli 188 lõikes 2, et anda seadusandjatele piisavalt aega liidu tolliseadustiku vastuvõtmise protsess lõpule viia. Selle eesmärgi täitmiseks vajalikuks peetav uus kohaldamiskuupäev on 1.11.2013. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ettepanekuga ei muudeta määruse (EÜ) nr 450/2008 sisu, vaid lükatakse edasi määruse kohaldamise kuupäev, et võtta arvesse ajavahemikku, mis on vältimatult vajalik, et Euroopa Parlament ja nõukogu saaksid lõpule viia seadusandliku menetluse kõnealuse määruse kehtetuks muutmiseks ja selle asendamiseks uue määrusega, milles sätestatakse liidu tolliseadustik. Seetõttu ei ole vaja kaasata muid osalisi kui Euroopa Parlament ja nõukogu ega hinnata ettepaneku mõju. 3. ETTEPANEKU ÕIGUSLIK KÜLG Ettepanekuga muudetakse määruse (EÜ) nr 450/2008 artikli 188 lõike 2 teist lõiku, et asendada kuupäev 24. juuni 2013 kuupäevaga 1.11.2013. Selle õiguslikud alused on samad, mis muudetaval määrusel, võttes nõuetekohaselt arvesse Lissaboni lepingut: Euroopa Liidu toimimise lepingu artiklid 33, 114 ja 207. Kuna Euroopa Liidu toimimise lepingu artikliga 31 reguleeritakse mitteseadusandlike aktide vastuvõtmist, ei saa see artikkel olla aluseks kavandatud määrusele, mis on seadusandlik akt. Nimetatud määruse reguleerimisala ja sisu arvestades ei ole selline viide ka nõutav. 4. MÕJU EELARVELE Puudub 5. MUU TEAVE Puudub 2013/0104 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EÜ) nr 450/2008, millega kehtestatakse ühenduse tolliseadustik (ajakohastatud tolliseadustik), selle kohaldamiskuupäeva osas EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 33, 114 ja 207, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, võttes arvesse Euroopa Majandus- ja Sotsiaalkomitee arvamust[3], toimides seadusandliku tavamenetluse kohaselt ning arvestades järgmist: (1) Euroopa Parlamendi ja nõukogu 23. aprilli 2008. aasta määrus (EÜ) nr 450/2008, millega kehtestatakse ühenduse tolliseadustik (ajakohastatud tolliseadustik),[4] jõustus 24. juunil 2008, kuid seda kohaldatakse määruse artikli 188 lõike 2 kohaselt alles siis, kui hakatakse kohaldama selle rakendussätteid, ja hiljemalt alates 24. juunist 2013. Kõnealuse määrusega asendatakse nõukogu 12. oktoobri 1992. aasta määrus (EMÜ) nr 2913/92, millega kehtestatakse ühenduse tolliseadustik[5]. (2) Komisjon esitas 20. veebruaril 2012 Euroopa Parlamendile ja nõukogule määruse (EÜ) nr 450/2008 uuestisõnastatud versioonina liidu tolliseadustiku kehtestamist käsitleva määruse ettepaneku,[6] et eespool nimetatud määrus enne selle lõplikku kohaldamiskuupäeva asendada. Siiski ei ole seadusandlikku tavamenetlust võimalik piisavalt vara lõpule viia, et oleks võimalik kavandatud määrus vastu võtta ja jõustada enne lõpptähtaega 24. juunit 2013. Seadusandlike parandusmeetmete puudumise korral hakataks seega määrust (EÜ) nr 450/2008 kõnealusel kuupäeval kohaldama ja määrus (EMÜ) nr 2913/92 tunnistataks kehtetuks. Seetõttu tekiks õiguskindlusetus kohaldatavate tollialaste õigusaktide osas ning oleks raske kuni kavandatava määruse vastuvõtmiseni säilitada liidu terviklikku ja järjepidevat tollialast õigusraamistikku. (3) Selleks et hoida ära sellised liidu tollialase õigusraamistikuga seotud tõsised probleemid ja anda seadusandjatele piisavalt aega liidu tolliseadustiku vastuvõtmise protsess lõpule viia, tuleks edasi lükata määruse (EÜ) nr 450/2008 lõplik kohaldamistähtaeg, mis on sätestatud nimetatud määruse artikli 188 lõikes 2. Kõnealuse eesmärgi täitmiseks vajalikuks peetav uus kohaldamiskuupäev on 1.11.2013, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 450/2008 artikli 188 lõike 2 teises lõigus asendatakse kuupäev 24. juuni 2013 kuupäevaga 1.11.2013. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] ELT L 145, 4.6.2008, lk 1. [2] COM(2012) 64 (final). [3] ELT C […], lk […]. [4] ELT L 145, 4.6.2008, lk 1. [5] EÜT L 302, 19.10.1992, lk 1. [6] COM(2012) 64 (final).